ดึง‘จังหวัด-อำเภอ’สำรวจ-จ่ายชดเชย
ดันจังหวัดอำเภอ เป็นศูนย์บริการ &#8220;เบ็ดเสร็จ&#8221; ส่งคำร้องความช่วยเหลือเยียวยาประชาชนถูกน้ำท่วม
30 ต.ค. 2565

ดันจังหวัดอำเภอ เป็นศูนย์บริการ “เบ็ดเสร็จ” ส่งคำร้องความช่วยเหลือเยียวยาประชาชนถูกน้ำท่วม
นายทศพร ศิริสัมพันธ์ เลขาธิการคณะกรรมการพัฒนาระบบราชการ (ก.พ.ร.) เปิดเผยว่า ก.พ.ร.อยู่ระหว่างประสานกับกระทรวงมหาดไทย เพื่อใช้กลไกของจังหวัดและอำเภอทำหน้าที่สำรวจความเสียหายจากน้ำท่วมทั้งเศรษฐกิจ สังคม และจิตใจ ก่อนเสนอผลการสำรวจไปให้คณะกรรมการชุดต่างๆ เพื่อส่งความช่วยเหลือออกไป
“จังหวัดและอำเภออยู่ใกล้ชิดกับประชาชนมากที่สุด เราจะใช้กลไกนี้เป็นกลไกหลักสำรวจความเสียหายในพื้นที่ และส่งความช่วยเหลือลงไป” นายทศพร กล่าว
นอกจากนี้ จังหวัดหรืออำเภอจะมีการปรับเปลี่ยนโครงสร้างการทำงานเป็นรูปแบบ “One Stop Service” หรือการบริการเบ็ดเสร็จจุดเดียว เช่น ประชาชนสามารถติดต่อขอรับเงินช่วยเหลือฉุกเฉิน 5,000 บาทต่อครัวเรือน ขอชดเชยความเสียหายพืชผลเกษตร และความเสียหายของที่อยู่อาศัยได้ที่จุดเดียว ไม่ต้องวิ่งไปตามกระทรวงต่างๆ
อย่างไรก็ตาม ในส่วนรูปแบบการจ่ายเงินช่วยเหลือนั้น อยู่ระหว่างการประสานงานกับกระทรวงมหาดไทยว่าจะใช้รูปแบบไหน เช่น การรับเงินที่จังหวัดหรืออำเภอ หรือการโอนเงินเข้าบัญชีของผู้เสียหายผ่านธนาคารออมสิน หรือธนาคารเพื่อการเกษตรและสหกรณ์การเกษตร (ธ.ก.ส.)
นายทศพร ระบุว่า ขณะนี้ ก.พ.ร.ต้องเร่งประสานงานกับหน่วยงานที่เกี่ยวข้อง เพราะขณะนี้มีบางจังหวัดน้ำลดแล้ว การช่วยเหลือจะต้องเป็นไปด้วยความรวดเร็ว
นอกจากนี้ นายกิตติรัตน์ ณ ระนอง รองนายกรัฐมนตรีและรมว.พาณิชย์ สั่งการให้กระทรวงการคลังไปพิจารณากำหนดให้จังหวัดในพื้นที่ที่ถูกน้ำท่วมให้ได้รับการจัดสรรเงินฉุกเฉินมากกว่า 50 ล้านบาท เพื่อเป็นแหล่งเงินที่หน่วยงานต่างๆจะติดต่อเพื่อของบประมาณไปฟื้นฟูพื้นที่ถูกน้ำท่วม เพื่อความคล่องตัวในการเบิกจ่าย